ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ. 15/2542

เรื่อง   แบบรายงานของบริษัทหลักทรัพย์

                                                

                    อาศัยอํานาจตามความในมาตรา 109 แห่งพระราชบัญญัติหลักทรัพย์และตลาดหลักทรัพย์พ.ศ. 2535  และข้อ 1 แห่งประกาศคณะกรรมการกํากับหลักทรัพย์และตลาดหลักทรัพย์  เรื่อง หลักเกณฑ์ และกําหนดเวลาในการยื่นรายงานของบริษัทหลักทรัพย์  ลงวันที่ 18 พฤษภาคม พ.ศ. 2535  สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้


ข้อ ๑ ให้ยกเลิก

                    (1)  ประกาศสํานักงานคณะกรรมการ ก.ล.ต. เรื่อง แบบรายงานของบริษัทหลักทรัพย์ ลงวันที่ 18 พฤษภาคม พ.ศ. 2535

                    (2) ประกาศสํานักงานคณะกรรมการกํากับหลักทรัพย์และตลาดหลักทรัพย์  เรื่องแบบรายงานของบริษัทหลักทรัพย์ (ฉบับที่ 2)  ลงวันที่ 18 ธันวาคม พ.ศ. 2535

                    (3) ประกาศสํานักงานคณะกรรมการกํากับหลักทรัพย์และตลาดหลักทรัพย์  เรื่อง แบบรายงานของบริษัทหลักทรัพย์ (ฉบับที่ 3) พ.ศ. 2536  ลงวันที่ 4 ตุลาคม พ.ศ. 2536

                    (4) ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 3/2541  เรื่อง  แบบรายงานของบริษัทหลักทรัพย์ (ฉบับที่ 4)  ลงวันที่ 19 มกราคม พ.ศ. 2541

                    (5) ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 6/2541  เรื่อง  แบบรายงานของบริษัทหลักทรัพย์ (ฉบับที่ 5)  ลงวันที่ 16 มีนาคม พ.ศ. 2541

                    (6) ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 25/2541  เรื่อง  แบบรายงานของบริษัทหลักทรัพย์ (ฉบับที่ 6)  ลงวันที่ 26 พฤษภาคม พ.ศ. 2541

                    (7) ประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 27/2541  เรื่อง  แบบรายงานของบริษัทหลักทรัพย์ (ฉบับที่ 7)  ลงวันที่ 26 มิถุนายน พ.ศ. 2541


ข้อ ๒ ในประกาศนี้ 

                    "บริษัท" หมายความว่า  บริษัทหลักทรัพย์  บริษัทเงินทุนหลักทรัพย์  และสถาบันการเงิน

                    "บริษัทหลักทรัพย์" หมายความว่า นิติบุคคลที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การยืมและให้ยืมหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่มิได้จํากัดเฉพาะหลักทรัพย์อันเป็นตราสารแห่งหนี้ แต่ไม่รวมถึงนิติบุคคลที่ได้รับใบอนุญาตประกอบธุรกิจเงินทุน หรือธุรกิจการธนาคารพาณิชย์ด้วย

                    "บริษัทเงินทุนหลักทรัพย์" หมายความว่า นิติบุคคลที่ได้รับใบอนุญาตประกอบธุรกิจเงินทุน  และได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์  การยืมและให้ยืมหลักทรัพย์  การค้าหลักทรัพย์  หรือการจัดจําหน่ายหลักทรัพย์  ที่มิได้จํากัดเฉพาะหลักทรัพย์อันเป็นตราสารแห่งหนี้ 

                    "สถาบันการเงิน" หมายความว่า  ธนาคารพาณิชย์ บริษัทเงินทุน หรือสถาบันการเงินที่มีกฎหมายจัดตั้งขึ้นโดยเฉพาะ ที่ได้รับใบอนุญาตประกอบธุรกิจหลักทรัพย์ประเภทการยืมและให้ยืมหลักทรัพย์ แต่มิได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่มิได้จํากัดเฉพาะหลักทรัพย์อันเป็นตราสารแห่งหนี้

                    "สํานักงาน" หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๓ ให้บริษัทจัดทําและยื่นรายงานต่อสํานักงานตามแบบและระยะเวลาดังนี้

                    (1)  รายงานฐานะการเงินและผลการดําเนินงาน ให้บริษัทหลักทรัพย์และบริษัทเงินทุนหลักทรัพย์จัดทํารายงานตามแบบที่กําหนดต่อไปนี้  เป็นรายเดือน และให้ยื่นต่อสํานักงานภายในวันที่ยี่สิบเอ็ดของเดือนถัดจากเดือนที่ต้องรายงาน โดย

                         (ก)  กรณีบริษัทหลักทรัพย์  ให้ใช้แบบ บ.ล. 2  และตาราง บ.ล. 2/1 ที่แนบท้ายประกาศนี้

                         (ข) กรณีบริษัทเงินทุนหลักทรัพย์ ให้ใช้แบบ บ.ง. 3  และตาราง บ.ง. 3/3ที่แนบท้ายหนังสือธนาคารแห่งประเทศไทย ที่ ธปท. งว.(ว) 608/2537  เรื่อง การกําหนดให้ยื่นแบบรายงานลับต่อธนาคารแห่งประเทศไทย  ลงวันที่ 31 มีนาคม 2537

                    (2)  รายงานการซื้อขายหลักทรัพย์และการซื้อขายหลักทรัพย์เพื่อบริษัท ให้บริษัทหลักทรัพย์และบริษัทเงินทุนหลักทรัพย์จัดทํารายงานตามแบบ บ.ล. 3  และตาราง บ.ล. 3/1 ที่แนบท้ายประกาศนี้  เป็นรายเดือน และให้ยื่นต่อสํานักงานภายในวันที่สิบสี่ของเดือนถัดจากเดือนที่ต้องรายงาน

                         (3)  รายงานบัญชีมาร์จิ้น ให้บริษัทหลักทรัพย์และบริษัทเงินทุนหลักทรัพย์เฉพาะที่ได้รับใบอนุญาตประกอบธุรกิจหลักทรัพย์ประเภทการเป็นนายหน้าซื้อขายหลักทรัพย์  การยืมและให้ยืมหลักทรัพย์  หรือการค้าหลักทรัพย์  จัดทํารายงานตามแบบ บ.ล. 5 ที่แนบท้ายประกาศนี้ เป็นรายเดือน  และให้ยื่นต่อสํานักงานภายในวันที่เจ็ดของเดือนถัดจากเดือนที่ต้องรายงาน

                         (4)  รายงานการให้ยืมหลักทรัพย์  ให้บริษัทหลักทรัพย์ บริษัทเงินทุนหลักทรัพย์ และ

               สถาบันการเงิน เฉพาะที่ได้รับใบอนุญาตประกอบธุรกิจหลักทรัพย์ประเภทการยืมและให้ยืมหลักทรัพย์

               จัดทํารายงานตามแบบ บ.ล. 6 ที่แนบท้ายประกาศนี้  เป็นรายเดือน และให้ยื่นต่อสํานักงานภายในวันที่

เจ็ดของเดือนถัดจากเดือนที่ต้องรายงาน

                    (5)  รายงานรายละเอียดเงินกู้ยืมของบริษัทหลักทรัพย์  ให้บริษัทหลักทรัพย์จัดทํารายงานตามแบบ บ.ล. 7 ที่แนบท้ายประกาศนี้ เป็นรายเดือน  และให้ยื่นต่อสํานักงานภายในวันที่เจ็ดของเดือนถัดจากเดือนที่ต้องรายงาน

                    (6)  รายงานลูกหนี้จัดชั้นและการกันเงินสํารองสําหรับลูกหนี้จัดชั้น  ให้บริษัทเงินทุนหลักทรัพย์จัดทํารายงานตามแบบ 109-2 ที่แนบท้ายประกาศนี้  เป็นรายไตรมาส และให้ยื่นต่อสํานักงานภายในวันที่สิบสี่ของเดือนถัดจากเดือนสุดท้ายของไตรมาสที่ต้องรายงาน


ข้อ ๔ ให้ยกเว้นหน้าที่ในการจัดทําและยื่นรายงานตามประกาศนี้ให้แก่บริษัทดังต่อไปนี้

                    (1) บริษัทที่หยุดประกอบธุรกิจหลักทรัพย์ทุกประเภท หรือบริษัทที่ถูกคณะกรรมการ ก.ล.ต. หรือสํานักงานสั่งระงับการประกอบธุรกิจหลักทรัพย์ทุกประเภท  เมื่อสํานักงานได้รับหนังสือแจ้งจากบริษัทแล้ว หรือคําสั่งของคณะกรรมการ ก.ล.ต. หรือสํานักงานมีผลบังคับแล้ว ให้บริษัทได้รับยกเว้นรายงานทุกประเภทตั้งแต่รายงานของเดือนหรือไตรมาสถัดจากเดือนหรือไตรมาสที่หยุดประกอบธุรกิจหรือถูกระงับการประกอบธุรกิจ  และสิ้นสุดลงเมื่อบริษัทนั้นเริ่มประกอบธุรกิจได้ใหม่โดยได้รับอนุญาตจากคณะกรรมการ ก.ล.ต. หรือสํานักงาน

                    (2) บริษัทที่หยุดประกอบธุรกิจหลักทรัพย์ประเภทหนึ่งประเภทใดหรือหยุดทําธุรกรรมประเภทที่ต้องรายงาน  หรือบริษัทที่ถูกคณะกรรมการ ก.ล.ต.  หรือสํานักงานสั่งระงับการประกอบธุรกิจหลักทรัพย์ประเภทหนึ่งประเภทใด หรือระงับการทําธุรกรรมประเภทที่ต้องรายงานเมื่อสํานักงานได้รับหนังสือแจ้งจากบริษัทแล้ว  หรือคําสั่งของคณะกรรมการ ก.ล.ต. หรือสํานักงานมีผลบังคับแล้ว  ให้บริษัทได้รับยกเว้นเฉพาะรายงานที่เกี่ยวกับธุรกิจหลักทรัพย์หรือธุรกรรมประเภทที่แจ้งหยุดหรือถูกระงับนั้น ตั้งแต่รายงานของเดือนหรือไตรมาสถัดจากเดือนหรือไตรมาสที่หยุดประกอบธุรกิจหรือธุรกรรม  หรือถูกระงับการประกอบธุรกิจหรือธุรกรรม และบริษัทไม่มีข้อมูลคงค้างในเรื่องที่ต้องรายงาน และสิ้นสุดลงเมื่อบริษัทนั้นเริ่มประกอบธุรกิจได้ใหม่โดยได้รับอนุญาตจากคณะกรรมการ ก.ล.ต. หรือสํานักงาน หรือเริ่มทําธุรกรรมขึ้นใหม

                  (3) บริษัทเงินทุนหลักทรัพย์ที่ถูกระงับการดําเนินกิจการตามคําสั่งของรัฐมนตรีว่าการกระทรวงการคลังซึ่งสั่งโดยอาศัยอํานาจตามกฎหมายว่าด้วยการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ ให้บริษัทได้รับยกเว้นรายงานทุกประเภท ตั้งแต่วันที่บริษัทดังกล่าวถูกระงับการดําเนินกิจการ และสิ้นสุดลงเมื่อบริษัทนั้นเริ่มดําเนินกิจการได้ใหม่โดยได้รับอนุญาตจากรัฐมนตรีว่าการกระทรวงการคลังโดยคําแนะนําของธนาคารแห่งประเทศไทย


ข้อ ๕ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษา

เป็นต้นไป


ผู้มีอํานาจลงนาม - ประกาศ   ณ  วันที่  20  กรกฎาคม  พ.ศ. 2542

                                                                   (นายปกรณ์  มาลากุล ณ อยุธยา)

                                                                                เลขาธิการ                                    

                                                สํานักงานคณะกรรมการกํากับหลักทรัพย์และตลาดหลักทรัพย์